Document ID: 32010R0915

KOMISJONI MÄÄRUS (EL) nr 915/2010,
12. oktoober 2010,
ELi kooskõlastatud mitmeaastase kontrolliprogrammi kohta aastateks 2011, 2012 ja 2013, et tagada vastavus piirnormidele ja hinnata tarbijate kokkupuudet taimses ja loomses toidus või selle pinnal esinevate pestitsiidijääkidega
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artiklit 29,
ning arvestades järgmist:
(1)
Komisjoni määrusega (EÜ) nr 1213/2008 (2) kehtestati esimene kooskõlastatud mitmeaastane ühenduse programm aastateks 2009, 2010 ja 2011. Programmi jätkati vastavalt komisjoni 28. septembri 2009. aasta määrusele (EÜ) nr 901/2009 kooskõlastatud mitmeaastase ühenduse kontrolliprogrammi kohta aastateks 2010, 2011 ja 2012, et tagada vastavus piirnormidele ja hinnata tarbijate kokkupuudet taimsetes ja loomsetes toiduainetes või nende pinnal esinevate pestitsiidijääkidega (3).
(2)
ELi toidulaua koostises on kolmkümmend kuni nelikümmend põhitoiduainet. Kuna kolme aasta jooksul toimub pestitsiidide kasutamises olulisi muutusi, tuleks neis toiduainetes esinevaid pestitsiide jälgida kolmeaastaste tsüklitena, et hinnata nende toimet tarbijatele ning seda, kuidas kohaldatakse ELi õigusakte.
(3)
Tõenäosuse binoomjaotuse järgi saab arvutada, et kui vähemalt 1 % toodetest sisaldab pestitsiidijääke üle määramispiiri, leidub 642 proovi kontrollimisel üle 99 % tõenäosusega nende seas 1 proov, milles on pestitsiidide jääke üle määramispiiri. Selliste proovide võtmine tuleks jaotada liikmesriikide vahel vastavalt elanike arvule, nii et võetaks vähemalt 12 proovi toote kohta aastas.
(4)
Kui pestitsiidijäägi määratluses on muid toimeaineid, metaboliite või lagunemisprodukte, tuleks vajadusel selliste metaboliitide kohta eraldi aru anda.
(5)
Komisjoni veebilehel on avaldatud juhised meetodi valideerimise ja kvaliteedikontrolli menetluse kohta pestitsiidijääkide analüüsimiseks toidus ja söödas (4). Teatud tingimustel tuleks lubada liikmesriikidel kasutada kvalitatiivse sõeluuringu meetodeid.
(6)
Proovivõtumenetluses tuleks kohaldada komisjoni 11. juuli 2002. aasta direktiivi 2002/63/EÜ, millega kehtestatakse ühenduse proovivõtumeetodid taimsetes ja loomsetes saadustes sisalduvate ja nende pinnal esinevate pestitsiidide jääkide ametlikuks kontrollimiseks ning tunnistatakse kehtetuks direktiiv 79/700/EMÜ (5) ning mis sisaldab codex alimentarius’e komisjoni soovitusi proovivõtumeetodite ja -menetluste kohta.
(7)
Vaja oleks hinnata ka seda, kas järgitakse imikutoidu pestitsiidijääkide piirnorme, mis on sätestatud komisjoni 22. detsembri 2006. aasta direktiivi 2006/141/EÜ (imiku piimasegude ja jätkupiimasegude kohta ning millega muudetakse direktiivi 1999/21/EÜ) (6) artiklis 10 ning komisjoni 5. detsembri 2006. aasta direktiivi 2006/125/EÜ (imikutele ja väikelastele mõeldud teraviljapõhiste töödeldud toitude ja muude imikutoitude kohta) (7) artiklis 7, kusjuures arvesse võetaks üksnes määruses (EÜ) nr 396/2005 sätestatud pestitsiidijääkide määratlusi.
(8)
Tuleks hinnata pestitsiidide võimalikke ühendatud, kumulatiivseid ja koostoimelisi mõjusid. Hindamist tuleks alustada mõnest organofosfaadist, karbamaadist, triasoolist ja püretroidist, nagu on sätestatud I lisas.
(9)
Liikmesriigid peaksid iga aasta 31. augustiks esitama eelmise kalendriaasta andmed.
(10)
Et vältida segadust, mis võib tuleneda järjestikuste mitmeaastaste programmide kattumisest, tuleks määrus (EÜ) nr 901/2009 õiguskindluse huvides kehtetuks tunnistada. Seda tuleks siiski veel kohaldada 2010. aastal analüüsitud proovide suhtes.
(11)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Liikmesriigid võtavad 2011., 2012. ja 2013. aastal proove ja teevad analüüse pestitsiidijääkide määramiseks toodetes vastavalt toodete ja pestitsiidijääkide kombinatsioonidele, mis on esitatud I lisas.
Iga toote puhul võetakse selline arv proove, nagu on sätestatud II lisas.
Artikkel 2
1. Partii, millest proovid võetakse, valitakse juhuslikult.
Proovivõtumenetlus, sealhulgas ühikute arv, peab olema kooskõlas direktiiviga 2002/63/EÜ.
2. Proove analüüsitakse kooskõlas määruses (EÜ) nr 396/2005 sätestatud pestitsiidijääkide määratlustele.
Artikkel 3
1. Liikmesriigid esitavad proovidest 2011., 2012. ja 2013. aastal tehtud analüüside tulemused vastavalt 2012., 2013. ja 2014. aasta 31. augustiks.
Lisaks eespool nimetatud analüüsitulemustele esitavad liikmesriigid järgmise teabe:
a)
kasutatud analüüsimeetodid ja saadud teatamiskünnised vastavalt toidus ja söödas leiduvate pestitsiidijääkide analüüsi kvaliteedikontrolli meetodite valideerimise juhistele; kui kasutatakse kvalitatiivset sõeluuringut, siis tuleks sõeluuringu teatamiskünnisest allapoole jäävad tulemused esitada kui tuvastamata näitajad;
b)
liikmesriikide ja ELi kontrolliprogrammides kohaldatud määramispiirid;
c)
andmed võetud rakendusmeetmete kohta, kui see on siseriiklike õigusaktidega lubatud;
d)
jääkide piirnormide ületamise korral selle võimalikud põhjused koos asjakohaste märkustega riskijuhtimise võimaluste kohta.
2. Juhul kui jäägi määratlus hõlmab toimeaineid, metaboliite ja/või lagunemisprodukte või reaktsioonisaadusi, esitavad liikmesriigid aruande analüüsitulemuste kohta vastavalt jäägi ametlikule määratlusele. Kui see on asjakohane, esitatakse eraldi andmed kõigi peamiste jäägi määratluses nimetatud isomeeride või ainevahetussaaduste kohta.
Artikkel 4
Määrus (EÜ) nr 901/2009 tunnistatakse kehtetuks.
Seda kohaldatakse siiski veel 2010. aastal analüüsitud proovide suhtes.
Artikkel 5
Käesolev määrus jõustub 1. jaanuaril 2011.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 12. oktoober 2010

Labels: 17
20
0
3
6
15